Morten Messerschmidt (DF), 2008-04-04:
Jo, men hvis jeg lige må knytte en bemærkning til det sidste, som Socialdemokratiets ordfører nævnte, er det, at det, der står i energiaftalen, og som vi har siddet og nikket til hinanden om, jo er, at vi - partierne imellem - skal drøfte Kommissionens udspil.
Derfor kan det jo virke lidt besynderligt, at man så pludselig mener, at nu skal vi komme med vores egne udspil - og det er det, jeg anfægter.
For jeg har da en forhåbning om, at vi - efter at have siddet og nikket til hinanden i halvandet år for at få et energiforlig på plads - så er enige om, at de ord, der nu står i forliget, trods alt holder vand.
Nuvel, Enhedslisten har fremsat et forslag, som jeg egentlig tror forsøger at præcisere nogle af de samme bekymringer, som alle vi andre ordførere og alle vi andre partier har.
For os i Dansk Folkeparti er der ingen tvivl om, at det er bydende nødvendigt, at man så hurtigt som muligt får bevæget sig væk fra at have en økonomi, som er afhængig af de fuldstændig uregerlige og ustabile regimer i Mellemøsten.
Og der er ingen tvivl om, at en af de sektorer i det danske samfund, som i den grad er afhængig af olieleverancer fra ustabile regimer som Saudi-Arabien, Irak og Iran og andre steder, er transportsektoren.
Og derfor er det også godt, at man begynder at fokusere på alternative metoder, hvormed man kan få bilerne til at køre og få transporten til at fungere.
Der må man så sige, at biobrændstoffer - både ætanol og biodiesel - er én model.
Men der er jo mange andre.
Der er eldrevne biler, som vi har set DONG Energy komme med en stor lancering af her i sidste uge; der er muligheden for brintteknologi; og der er - tror jeg - ude i fremtiden teknologier, som vi i dag end ikke kender.
Pointen er bare, at der ikke er nogen her i dag, der kan sige, hvad det er for en teknik, hvad det er for et medikament, der kommer til at gøre, at vi får en mulighed for at lade vores biler køre på noget andet end olie, men som samtidig er konkurrencedygtigt med olie.
For vi kan jo ikke i al evighed blive ved med at subsidiere os ud af alle mulige alternativer.
Det er ikke på den lange bane holdbart at skulle give statsstøtte for at have konkurrencemæssige alternativer til olien.
Vi er nødt til at forske og finde ud af, hvad det er for en vej, vi skal gå for at sikre et reelt og langtidsholdbart alternativ til den arabisk kontrollerede olie.
Og der er det altså ikke den rigtige vej at gå, at man ikke vil vedtage lovgivning, der fremmer brug af biobrændstof i transportsektoren, at man ikke vil give offentlige forskningsmidler til ny forskning i førstegenerations biobrændstoffer osv. osv., som Enhedslisten lægger op til, fordi det er en begrænsning i udviklingen, det er en begrænsning i forskningsindsatsen.
Vi er for så vidt enige i, at der er mange uhensigtsmæssigheder i forbindelse med at anvende førstegenerationsbiobrændstof.
Vi er enige i, at den her teknologi ikke må føre til øgede fødevarepriser, ikke må føre alle de negative ting med sig, som vi har set ske, både i Mellem- og Sydamerika, i Afrika og andre steder rundtom på kloden.
Men løsningen er ikke, at man forbyder udvikling, at man forbyder forskning og forbyder anvendelse.
Så derfor kan vi i Dansk Folkeparti ikke støtte det her forslag.
Der er mange gode intentioner i det, men som det er formuleret her, og som det er formuleret i energiaftalen, kan vi ikke støtte forslaget fra Enhedslisten.